**G r a d o n a č e l n i k**

KLASA: 011-01/19-01/01

URBROJ: 2117/01-01-19-04

U Dubrovniku, 10. siječnja 2019. godine

Na temelju članka 48. Zakona o lokalnoj i područnoj (regionalnoj) samoupravi («Narodne novine», broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15 -pročišćeni tekst i 123/17) i članka 41. Statuta Grada Dubrovnika ("Službeni glasnik Grada Dubrovnika", broj 4/09, 6/10, 3/11, 14/12, 5/13, 6/13 - pročišćeni tekst 9/15, 5/18), gradonačelnik Grada Dubrovnika donio je

**Z A K LJ U Č A K**

1. Utvrđuje se prijedlog Odluke o visini paušalnog poreza po krevetu, smještajnoj jedinici u kampu i smještajnoj jedinici u objektu za robinzonski smještaj te se dostavlja Gradskom vijeću Grada Dubrovnika na raspravu i usvajanje.
2. Izvjestitelj u ovom predmetu biti će Mato Franković, gradonačelnik Grada Dubrovnika.

Gradonačelnik:

Mato Franković

DOSTAVITI:

1. Upravni odjel za proračun, financije i naplatu, ovdje
2. Upravnom odjelu za poslove gradonačelnika, na znanje
3. Gradsko vijeće Grada Dubrovnika
4. Upravnom odjelu za turizam, gospodarstvo i more, ovdje
5. Pismohrana
6. Evidencija

Gradsko vijeće

KLASA:

URBROJ:

Dubrovnik,

Na temelju članka 57. Zakona o porezu na dohodak („Narodne novine“ broj: 115/16 i 106/18), članka 2. Pravilnika o paušalnom oporezivanju djelatnosti iznajmljivanja i organiziranja smještaja u turizmu („Narodne novine“ broj: 1/19) te članka 32. Statuta Grada Dubrovnika (“Službeni glasnik Grada Dubrovnika” 4/09, 6/10, 3/11, 14/12, 5/13, 6/13 – pročišćeni tekst, 9/15 i 5/18), Gradsko vijeće Grada Dubrovnika na \_\_\_\_\_\_ sjednici, održanoj \_\_\_\_\_\_\_\_\_\_\_ 2019. godine, donijelo je

**ODLUKU**

**o visini paušalnog poreza po krevetu, smještajnoj jedinici u kampu i smještajnoj jedinici u objektu za robinzonski smještaj**

Članak 1.

Ovom odlukom određuje se visina paušalnog poreza po krevetu, smještajnoj jedinici u kampu te smještajnoj jedinici u objektu za robinzonski smještaj koji se nalaze na području Grada Dubrovnika.

Visina paušalnog poreza određuje se ovisno o naselju unutar Grada Dubrovnika u kojem se nalazi soba, apartman i kuća za odmor odnosno kamp i objekt za robinzonski smještaj.

Članak 2.

Visina paušalnog poreza po krevetu utvrđuje se ovisno o naselju u kojem se nalazi soba, apartman i kuća za odmor te iznosi:

|  |  |  |
| --- | --- | --- |
| REDNI BROJ | NASELJE | VISINA PAUŠALNOG POREZA PO KREVETU (kn) |
|  | Dubrovnik | 750,00 kn |
|  | Lozica, Sustjepan | 638,00 kn |
|  | Bosanka, Čajkovići, Donje Obuljeno, Gornje Obuljeno, Komolac, Mokošica, Nova Mokošica, Orašac, Petrovo selo, Pobrežje, Prijevor, Rožat, Trsteno, Zaton | 525,00 kn |
|  | Brsečine, Čajkovica, Dubravica, Gromača, Kliševo, Knežica, Koločep, Lopud, Ljubač, Mravinjac, Mrčevo, Osojnik, Suđurađ, Sv. Andrija, Šipanska Luka, Šumet | 375,00 kn |

Članak 3.

Visina paušalnog poreza smještajnoj jedinici u kampu utvrđuje se ovisno o naselju u kojem se nalazi kamp te iznosi:

|  |  |  |
| --- | --- | --- |
| REDNI BROJ | NASELJE | VISINA PAUŠALNOG POREZA PO SMJEŠTAJNOJ JEDINICI U KAMPU (kn) |
|  | Dubrovnik | 750,00 kn |
|  | Lozica, Sustjepan | 638,00 kn |
|  | Bosanka, Čajkovići, Donje Obuljeno, Gornje Obuljeno, Komolac, Mokošica, Nova Mokošica, Orašac, Petrovo selo, Pobrežje, Prijevor, Rožat, Trsteno, Zaton | 525,00 kn |
|  | Brsečine, Čajkovica, Dubravica, Gromača, Kliševo, Knežica, Koločep, Lopud, Ljubač, Mravinjac, Mrčevo, Osojnik, Suđurađ, Sv. Andrija, Šipanska Luka, Šumet | 375,00 kn |

Članak 4.

Visina paušalnog poreza smještajnoj jedinici u objektu za robinzonski smještajutvrđuje se ovisno o naselju u kojem se nalazi objekt te iznosi:

|  |  |  |
| --- | --- | --- |
| REDNI BROJ | NASELJE | VISINA PAUŠALNOG POREZAU OBJEKTU ZA ROBINZONSKI SMJEŠTAJ (kn) |
|  | Dubrovnik | 750,00 kn |
|  | Lozica, Sustjepan | 638,00 kn |
|  | Bosanka, Čajkovići, Donje Obuljeno, Gornje Obuljeno, Komolac, Mokošica, Nova Mokošica, Orašac, Petrovo selo, Pobrežje, Prijevor, Rožat, Trsteno, Zaton | 525,00 kn |
|  | Brsečine, Čajkovica, Dubravica, Gromača, Kliševo, Knežica, Koločep, Lopud, Ljubač, Mravinjac, Mrčevo, Osojnik, Suđurađ, Sv. Andrija, Šipanska Luka, Šumet | 375,00 kn |

Članak 5.

Ova Odluka stupa na snagu prvi sljedeći dan nakon dana objave u „Službenom glasniku Grada Dubrovnika“.

 Predsjednik Gradskog vijeća:

 mr.sc. Marko Potrebica

OBRAZLOŽENJE

Člankom 57. stavkom 2. Zakona o porezu na dohodak („Narodne novine broj: 115/16 i 106/18 – dalje: Zakon) poreznim obveznicima koji ostvaruju dohodak od iznajmljivanja stanova, soba i postelja putnicima i turistima i organiziranja kampova, porez na dohodak po osnovi obavljanja te djelatnosti utvrđuje se u paušalnom iznosu, pod uvjetima i na način propisan člancima 61. i 82. Zakona. Člankom 82. stavak 9. Zakona propisano je između ostalog, kako ministar pravilnikom propisuje kriterije po kojima će predstavničko tijelo jedinice lokalne samouprave svojom odlukom propisati visine paušalnog poreza na dohodak u Zakonom predviđenom rasponu.

Člankom 57. stavak 3. Zakona propisano je da su jedinice lokalne samouprave za slučaj iz članka 57. stavak 2. Zakona obvezne donijeti odluku kojom će propisati visine paušalnog poreza po krevetu odnosno po smještajnoj jedinici u kampu, a koje ne mogu biti manje od 150,00 kuna niti veće od 1.500,00 kuna.

Stanje do 31. prosinca 2018. godine

Do 31. prosinca 2018. godine na snazi je bio Pravilnik o djelatnostima iznajmljivanja stanova, soba i postelja putnicima i turistima te organiziranja kampova koje će se paušalno oporezivati, o visini paušalnog poreza i načinu plaćanja paušalnog poreza (“Narodne novine” broj 1/17.) Godišnji paušalni porez na dohodak utvrđivao se kao umnožak broja kreveta odnosno broja smještajnih jedinica u kampu, visine paušalnog poreza po krevetu odnosno po smještajnoj jedinici u kampu i odgovarajućeg koeficijenta područja na kojem se usluga pruža. Visina paušalnog poreza po krevetu iznosila je 300,00 kuna, odnosno 350,00 kuna po smještajnoj jedinici u kampu.

Koeficijenti područja na kojem se usluga pruža bili su sljedeći:

* za naselja razvrstana u A razred turističkih mjesta koeficijent 1,00,
* za naselja razvrstana u B razred turističkih mjesta koeficijent 0,85,
* za naselja razvrstana u C razred turističkih mjesta koeficijent 0,70,
* za naselja razvrstana u D razred turističkih mjesta koeficijent 0,50.

Stanje od 01. siječnja 2019. godine

Sukladno izmjenama i dopunama gore navedenog Zakona, dana 2. siječnja 2019. godine donesen je Pravilnik o paušalnom oporezivanju djelatnosti iznajmljivanja i organiziranja smještaja u turizmu („Narodne novine“ broj: 1/19 – dalje: Pravilnik) kojim se između ostalog propisuju kriteriji po kojima će predstavničko tijelo jedinice lokalne samouprave svojim odlukama propisati visinu paušalnog poreza na dohodak i djelatnosti iz članka 57. stavka 2. Zakona.

Navedenim Pravilnikom propisano je kako predstavničko tijelo jedinice lokalne samouprave donosi Odluku o visini paušalnog poreza za djelatnosti iznajmljivanja i smještaja u turizmu, koja se primjenjuje na porezne obveznike iz članka 7. Pravilnika koji djelatnosti iznajmljivanja i smještaja u turizmu obavljaju na području te jedinice lokalne samouprave. Nadalje, predmetna Odluka se primjenjuje za djelatnosti iznajmljivanja i smještaja u turizmu na području te jedinice lokalne samouprave neovisno o prebivalištu ili uobičajenom boravištu poreznog obveznika. Člankom 7. Pravilnika propisano je da je obveznik poreza na dohodak iz članka 82. stavka 2. Zakona kojemu se godišnji porez na dohodak utvrđuje u paušalnom iznosu fizička osoba – građanin, iznajmljivač odnosno nositelj ili član obiteljskog poljoprivrednog gospodarstva kojemu je na temelju rješenja o odobrenju nadležnog ureda odobreno pružanje ugostiteljskih usluga u domaćinstvu ili na temelju rješenja o ispunjavanju uvjeta za posebni standard nadležnog ureda odobreno pružanje ugostiteljskih usluga na obiteljskom poljoprivrednom gospodarstvu u skladu s odredbama zakona kojima se uređuje ugostiteljska djelatnost, a nije po toj djelatnosti obveznik poreza na dodanu vrijednost prema zakonu kojim se uređuje porez na dodanu vrijednost i dohodak ne utvrđuje prema člancima 30. – 35. Zakona odnosno na temelju poslovnih knjiga, pod uvjetom:

* da organizira smještaj u sobi, apartmanu i kući za odmor, do najviše 10 soba, odnosno 20 kreveta, i/ili
* da organizira smještaj u kampu i/ili kamp-odmorištu, organiziranim na zemljištu, s ukupno najviše 10 smještajnih jedinica, odnosno za 30 gostiju istodobno, i/ili
* da organizira smještaj u objektu za robinzonski smještaj u kojemu se usluge pružaju u prostorijama ili na prostorima, kapacitet kojeg se određuje prema broju gostiju koji mogu sigurno u njemu boraviti, ali do najviše 10 smještajnih jedinica odnosno 30 gostiju istodobno.

Člankom 2. stavak 3. Pravilnika predmetnom Odlukom utvrđuje se visina paušalnog poreza:

– po krevetu,

– po smještajnoj jedinici u kampu i/ili kamp-odmorištu i

– po smještajnoj jedinici u objektu za robinzonski smještaj.

Člankom 3. stavak 1. Pravilnika propisano je kako visinu paušalnog poreza predstavničko tijelo jedinice lokalne samouprave donosi za područje naselja u kojem se djelatnosti iznajmljivanja i smještaja u turizmu pružaju, a iznimno od stavka 1. ovoga članka Pravilnika, predstavničko tijelo jedinice lokalne samouprave može donijeti odluku o visini paušalnog poreza prema ulicama u naselju.

Sukladno navedenom, Odlukom se predlaže visina paušalnog poreza po naseljima na području Grada Dubrovnika i to za naselja u tablicama pod rednim brojem I. u visini od 750,00 kn, za naselja pod rednim brojem II. u visini od 638,00 kn, za naselja pod rednim brojem III. u visini od 525,00 kn te pod rednim brojem IV. u visini od 375,00 kuna, sve sukladno članku 3. Pravilnika i prijedlogu teksta Odluke koji se nalazi u prilogu.

Zakonom je propisano kako je jedinica lokalne samouprave dužna odluku svog predstavničkog tijela dostaviti Ministarstvu financija, Poreznoj upravi u roku od osam dana od dana donošenja radi objave na mrežnim stranicama Porezne uprave.

Rok za donošenje predmetne odluke je 31. siječnja 2019. godine, s tim da se odluka svake godine može mijenjati do 15. prosinca tekuće sa primjenom od iduće godine.

Sve poslove vezane uz utvrđivanje i naplatu poreza i nadalje obavlja Porezna uprava.

Zaključno, prijelaznim i završnim odredbama Zakona definirano je kako su predstavnička tijela jedinica lokalne samouprave obvezna donijeti gore navedenu odluku do 31. siječnja 2019. godine te je dostaviti Poreznoj upravi najkasnije do 15. veljače 2019. godine, a ukoliko se odluka ne donese u propisanom roku, visina paušalnog poreza po krevetu odnosno po smještajnoj jedinici u kampu određuje se u iznosu od 750,00 kuna.

Upravni odjel za proračun, financije i naplatu

KLASA: 011-01/19-01/01

URBROJ: 2117/01-07-19-03

U Dubrovniku,10. siječnja 2019. godine

**GRADONAČELNIK**

**GRADA DUBROVNIKA**

-ovdje-

**Predmet:** Prijedlog Odluke o visini paušalnog poreza po krevetu, smještajnoj

 jedinici u kampu i smještajnoj jedinici u objektu za robinzonski smještaj

Člankom 57. stavkom 2. Zakona o porezu na dohodak („Narodne novine broj: 115/16 i 106/18 – dalje: Zakon) poreznim obveznicima koji ostvaruju dohodak od iznajmljivanja stanova, soba i postelja putnicima i turistima i organiziranja kampova, porez na dohodak po osnovi obavljanja te djelatnosti utvrđuje se u paušalnom iznosu, pod uvjetima i na način propisan člankom 61. i 82. Zakona. Člankom 57. stavak 3. Zakona propisano je da su jedinice lokalne samouprave obvezne donijeti odluku kojom će propisati visine paušalnog poreza po krevetu odnosno po smještajnoj jedinici u kampu, a koje ne mogu biti manje od 150,00 kuna niti veće od 1.500,00 kuna.

Člankom 82. stavak 9. Zakona propisano je između ostalog, kako ministar pravilnikom propisuje kriterije po kojima će predstavničko tijelo jedinice lokalne samouprave svojom odlukom propisati visine paušalnog poreza na dohodak u Zakonom predviđenom rasponu.

Pravilnikom o paušalnom oporezivanju djelatnosti iznajmljivanja i organiziranja smještaja u turizmu („Narodne novine“ broj: 1/19 – dalje: Pravilnik) propisano je kako predstavničko tijelo jedinice lokalne samouprave donosi Odluku o visini paušalnog poreza za djelatnosti iznajmljivanja i smještaja u turizmu, koja se primjenjuje na porezne obveznike iz članka 7. Pravilnika koji djelatnosti iznajmljivanja i smještaja u turizmu obavljaju na području te jedinice lokalne samouprave. Nadalje, Odluka se primjenjuje za djelatnosti iznajmljivanja i smještaja u turizmu na području te jedinice lokalne samouprave neovisno o prebivalištu ili uobičajenom boravištu poreznog obveznika. Predmetnom odlukom se utvrđuje visina paušalnog poreza:

– po krevetu,

– po smještajnoj jedinici u kampu i/ili kamp-odmorištu i

– po smještajnoj jedinici u objektu za robinzonski smještaj.

Člankom 3. stavak 1. Pravilnika propisano je kako visinu paušalnog poreza predstavničko tijelo jedinice lokalne samouprave donosi za područje naselja u kojem se djelatnosti iznajmljivanja i smještaja u turizmu pružaju, a iznimno od stavka 1. ovoga članka Pravilnika, predstavničko tijelo jedinice lokalne samouprave može donijeti odluku o visini paušalnog poreza prema ulicama u naselju.

Zakonom je nadalje propisano kako je jedinica lokalne samouprave dužna odluku svog predstavničkog tijela dostaviti Ministarstvu financija, Poreznoj upravi u roku od osam dana od dana donošenja radi objave na mrežnim stranicama Porezne uprave.

Prijelaznim i završnim odredbama Zakona definirano je da su predstavnička tijela jedinica lokalne samouprave obvezna donijeti gore navedenu odluku do 31. siječnja 2019. godine te ih dostaviti Poreznoj upravi najkasnije do 15. veljače 2019. godine, a ukoliko se odluka ne donese u propisanom roku, visina paušalnog poreza po krevetu odnosno po smještajnoj jedinici u kampu određuje se u iznosu od 750,00 kuna.

Na temelju prethodno iznesenog, predlaže se gradonačelniku Grada Dubrovnika donijeti slijedeći

**Z A K LJ U Č A K**

1. Utvrđuje se prijedlog Odluke o visini paušalnog poreza po krevetu, smještajnoj jedinici u kampu i smještajnoj jedinici u objektu za robinzonski smještaj te se dostavlja Gradskom vijeću grada Dubrovnika na raspravu i usvajanje.
2. Prijedlog Odluke o visini paušalnog poreza po krevetu, smještajnoj jedinici u kampu i smještajnoj jedinici u objektu za robinzonski smještaj čini sastavni dio ovog prijedloga Zaključka.
3. Izvjestitelj u ovom predmetu biti će Mato Franković, gradonačelnik Grada Dubrovnika.

Pročelnica:

 Anita Burić, dipl. oec.

PRILOZI:

* prijedlog Odluke o visini paušalnog poreza po krevetu, smještajnoj jedinici u kampu i smještajnoj jedinici u objektu za robinzonski smještaj
* Obrazloženje

DOSTAVITI:

1. Naslovu
2. Gradsko vijeće Grada Dubrovnika
3. Pismohrana
4. Evidencija